**ΔΕΛΤΙΟ ΤΥΠΟΥ**

**ΠΕΡΙΟΔΙΚΟ*: «Η γνώση ταξιδεύει ...ελληνικά»***

Με μεγάλη επιτυχία πραγματοποιήθηκε, στις 25 Ιανουαρίου 2019 στην αίθουσα, Διαλέξεων της Πανεπιστημιακής Βιβλιοθήκης στην παλιά πόλη της Βέρνης, η παρουσίαση του 9ου τεύχους του περιοδικού «***Η γνώση ταξιδεύει... ελληνικά***» με θέμα:

**Γαστρονομία**. **Μια λέξη πολλές ιστορίες.**

Το εν λόγω περιοδικό, του οποίου την έκδοση στηρίζει εν μέρει ο Σύλλογος **Δια.Λογος** με έδρα τη Βέρνη, προτείνει στους αναγνώστες του μια ξεχωριστή γαστρονομική διαδρομή.

**Κύριο μέλημα του αφιερώματος είναι η παρουσίαση και η ανάδειξη του γαστρονομικού μας πολιτισμού, από την Μινωική εποχή έως σήμερα.**

Η προσέγγιση του θέματος έγινε μέσα από την **Ιστορία,** τη **Γλωσσολογία,** τη **Λογοτεχνία** και τη **Ζωγραφική**, δίνοντας απαντήσεις σε καίρια ερωτήματα:

.Τι έτρωγαν οι Αρχαίοι ΄Ελληνες; Πόσο εκτιμούσαν το καλό φαγητό;

.Υπάρχει αδιάλειπτη συνέχεια στην ελληνική μαγειρική από την αρχαιότητα έως σήμερα;

. Η αρχαία ελληνική διατροφή αποτελεί το λίκνο της σύγχρονης ευρωπαϊκής γαστρονομίας;

. Τι ακριβώς είναι η Κρητική Διατροφή;

. Υπάρχουν αρχιμάγειρες σήμερα στην Ελλάδα;

Σε μία αίθουσα κατάμεστη από ΄Ελληνες και Ελβετούς ελληνομαθείς, η υπεύθυνη της έκδοσης Δήμητρα Χαλαζιά και η Αντιπρόεδρος του Συλλόγου Δρ Πάολα Καλανκίνη αναφέρθηκαν στους στόχους του περιοδικού το οποίο φιλοδοξεί να αποτελέσει ευχάριστο και ενδιαφέρον ανάγνωσμα τόσο για τους ΄Ελληνες όσο και για τους προχωρημένους Ελληνομαθείς. «Η γνώση ταξιδεύει ελληνικά έρχεται να συμπληρώσει την υπάρχουσα διδακτική ύλη και να αποτελέσει πολύτιμο βοήθημα για τους σπουδαστές της ελληνικής γλώσσας» τόνισε η κα Χαλαζιά και συνέχισε «το περιοδικό αυτό προσφέρει ενδιαφέροντα και αξιόλογα θέματα για ανάγνωση και συζήτηση στην τάξη. Είναι γραμμένο στην ελληνική γλώσσα, υπάρχουν όμως άρθρα στα γερμανικά και στα ιταλικά ώστε να γίνει περισσότερο κατανοητό και να δώσει έναυσμα για μετάφραση. Οι φωτογραφίες του προσφέρονται για άσκηση παραγωγής προφορικού λόγου. Το ενσωματωμένο λεξιλόγιο στα γερμανικά, γαλλικά και αγγλικά διευκολύνει την ανάγνωση.**»**

Στη συνέχεια το λόγο πήρε η κα Καλανκίνη η οποία «ταξίδεψε» το κοινό μέσα από τα άρθρα του τεύχους τονίζοντας ότι «το ταξίδι αρχίζει με **το οδοιπορικό στο χρόνο και στις γεύσεις στην Αιολική γη**, της Φιλολόγου Αιμιλίας Γιαννικοπούλου.Ο Καθηγητής Χριστόφορος Χαραλαμπάκης, ο Φιλόσοφος-Δειπνοσοφιστής Χρίστος Ζουράρις, η Αρχαιολόγος Μαρία Θερμού, η Αμερικανίδα Ανθρωπολόγος Jerolyn Morrison, η Ιταλίδα Φιλόλογος Andrea Marcolongo, οι συγγραφείς Ευγενία Φακίνου και Πέτρος Μάρκαρης, και άλλοι συνεργάτες μας ταξιδεύουν στα ιστορικά μονοπάτια και στη χαρά της ελληνικής γεύσης. Ακολουθεί το καλλιτεχνικό αποκορύφωμα της Αγγελικής Λόη και της Κατερίνας Μαρούδα.»

Η κα Καλανκίνη εκφράστηκε με ενθουσιασμό για τις ικανότητες της κας Φάκλαρη,το ανερχόμενο αστέρι της ελληνικής κουζίνας, ομολογώντας στο κοινό ότι πρόσφατα είχε την ευκαιρία να δειπνήσει στο εστιατόριο όπου εργάζεται στην Αθήνα και έφυγε για να επανέλθει!

Η παρουσίαση έκλεισε με την ευχή η Ελλάδα σύντομα να αποτελέσει και Γαστρονομικό προορισμό!

**Δύο Λόγια για το περιοδικό**

Διαπιστώνοντας την έλλειψη ενός περιοδικού που να απευθύνεται ειδικά στους προχωρημένους, ξενόγλωσσους Ελληνομαθείς και στους Έλληνες που αγαπούν το ποιοτικό διάβασμα δημιουργήσαμε το **ενημερωτικό, πολιτιστικό** και **εκπαιδευτικό,** περιοδικό ***«Η γνώση ταξιδεύει... ελληνικά».***

**Τιμή: 10 ευρώ, 13 CHF , σελίδες 60**

**Επικοινωνία:**

**Δήμητρα Χαλαζιά**, υπεύθυνη έκδοσης, Bantigerstr. 32, 3006 Bern

TΗΛ: 0041 31 332 06 58 , ΚΙΝ: 0041 78 817 33 30 dimichal@bluewin.ch,

**[www.dia-logos.ch](http://www.dia-logos.ch)** **( βίντεο από το οδοιπορικό στη Λέσβο)**

**Μαρία Δερμιτζάκη,** υπεύθυνη προβολής & προώθησης, Neufeldstrasse 128, 3012 Bern

0041 78 685 34 24, maridermich@gmail.com